DA Den Europæiske Unions Tidende C 177/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 177/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»FENALÅR FRA NORGE«

EU-nr.: NO-PGI-0005-01260 — 27.8.2015

BGB ( X ) BOB ( )

1. Navn

»Fenalår fra Norge«

2. Medlemsstat eller tredjeland

Norge

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget, m.m.)

3.2. Beskrivelse af produktet med betegnelsen i punkt 1

»Fenalår fra Norge« er saltet, tørret og lagret og nogle gange røget lamme- eller fåreben fra Norge. Der er to typer »Fenalår fra Norge«: traditionel og lagret. »Fenalår fra Norge« sælges hele og helt eller delvist udbenede. Normalt fjernes hovene og den nederste del af benet helt eller delvist.

»Fenalår fra Norge« har en rund kødsmag uden nogen synderlig typisk fårekødssmag. »Fenalår fra Norge« skal have en ensartet aroma af speget kød og en mild, salt smag. Den lagrede type skal have et saltindhold på under 7 %. Den traditionelle type må ikke have et saltindhold på over 9 %. Marinerede eller krydrede lår smager af de anvendte krydderier. Rosmarin, hvidløg, peber, timian, bær og honning anvendes hyppigt som krydderier.

»Fenalår fra Norge« skal have en ensartet, rødlig farve, og de skal være møre og mellemfaste til faste og uden mug. Kødet må ikke have en tør skorpe, og fedtet skal have en let gylden farve.

Svindet ved tørring for den traditionelle type er på mindst 30 %, og for den lagrede type er det på mindst 35 %. Den normale tørrings- og lagringsperiode er på 3-6 måneder for den traditionelle type og 5-9 måneder for den lagrede type. »Fenalår fra Norge« sælges i almindelighed med en aw-værdi (vandaktivitet) på under 0,90.

Til røgning anvendes normalt koldrøgning med bøgeflis. I nogle tilfælde anvendes der enebær i stedet for bøg.

Den normale vægt for hele låret efter tørring er på 1,4-2,1 kg for lam. For voksne dyr er den tilsvarende vægt 2,0-4,2 kg.

3.3. Råvarer (kun for forarbejdede produkter)

Råvaren til »Fenalår fra Norge« er ben fra lam eller får, der er født, opdrættet og slagtet i Norge som omhandlet i artikel 4. Der kan anvendes både friske og frosne/optøede ben, men frosne/optøede ben bør ikke være ældre end 12 måneder.

Der kan anvendes racer som norske hvide får, dalafår, norske pelsfår og gammelnorsk spælsaulandrace og krydsninger mellem de forskellige racer. Den normale slagtealder for lammene er 7-8 måneder og for voksne er den 1-5 år.

Mere end 90 % af dyrene slagtes i perioden fra september til november.

Lårene skal have en pH-værdi på 5,5-5,8 målt i »flat steak«-udskæringen. I løbet af forarbejdningen skal lårene masseres og eventuelle blodrester presses ud. Under forarbejdningen skal temperaturen være under 7 °C, men det anbefales, at den holdes på mellem 1 og 4 °C, indtil lårene er speget. Tørringen skal finde sted i et passende vådt klima og ved en passende temperatur. Hvert lår skal kontrolleres manuelt for at overvåge tørringen, således at det kan nedtages, når den korrekte tørringsgrad er nået.

Lammelårene nedfryses til temperaturer på under –18 °C. Optøning af frosne lår sker ved kontrollerede temperaturer på under 7 °C.

3.4. Specifikke etaper af produktionen, som skal finde sted i det afgrænsede geografiske område

»Fenalår fra Norge« skal produceres og forarbejdes i Norge som anført i afsnit 4. Råvaren til »Fenalår fra Norge« er ben fra lam eller får, der er født, opdrættet og slagtet i Norge som omhandlet i afsnit 4.

3.5. Særlige regler for udskæring, rivning eller emballering osv. af det produkt, som betegnelsen henviser til

»Fenalår fra Norge« kan sælges som hele stykker med ben, hele stykker uden ben eller skåret i skiver. Stykker med ben kan sælges som hele stykker eller skåret i skiver. Skiverne er generelt tynde (0,6-1,2 mm).

3.6. Særlige regler for mærkning af det produkt, som betegnelsen henviser til

»Fenalår fra Norge« mærkes enten med betegnelsen »traditionel« eller »lagret«.

4. Kort angivelse af det geografiske områdes afgrænsning

Hele produktions- og forarbejdningsprocessen for »Fenalår fra Norge« skal finde sted i Norge — eller Kongeriget Norge — med undtagelse af Svalbard og Jan Mayen.

5. Tilknytning til det geografiske område

Ansøgningen om registrering af en beskyttet geografisk betegnelse er baseret på produktets ry.

»Fenalår fra Norge« er et enestående produkt fra Norge, både med hensyn til betegnelsen og produktionsmetoden. En almindelig definition er »speget ben af får og lam«. Betegnelsen »fenalår« er blevet anvendt langt tilbage i fortiden i Norge, men betegnelsen anvendes ikke i andre lande.

Der er en gammel tradition for ekstensiv fåreavl i Norge. Dette kan tilskrives det kølige klima og Norges topografi, som er præget af mange græsdækkede arealer og stejlt terræn mange steder.

Der findes vidnesbyrd om en gammel og fortløbende produktion af »Fenalår fra Norge«. I 1555 skrev Olaus Magnus om fårekød, at »Nordboerne spiser fårekød på samme måde som næsten alle andre former for kød, nemlig råt hele året efter, at det har været lagt i saltlage, er blevet røget og tørret udendørs, og den form for kød holder sig meget længe«. Det fremgår af mange indirekte kilder, at produktet højst sandsynligt blev fremstillet i vikingetiden (800-1050), og fund af fåreknogler, som er dateret til omkr. 3000 f. Kr. (den neolitiske periode), sandsynliggør, at man allerede på dette tidspunkt tørrede fåreben.

Produktionen af »Fenalår fra Norge« er en lokal tradition i alle fire regioner i Norge og associeres med hele Norge. Den knowhow og ekspertise, der ligger bag fremstillingen af »Fenalår fra Norge«, er blevet givet videre fra den ene generation til den næste. Man har derfor opnået stor viden om, hvordan produktionen skal tilpasses til de lokale temperatur-, fugtigheds- og vindforhold m.m. Den indhøstede viden om udvælgelse af den rigtige kvalitet af fårelår, massage af lår, saltning og tørring med henblik på at opnå den milde salte smag og den rigtige konsistens er alle vigtige faktorer, som har medvirket til at skabe kvalitetsryet for »Fenalår fra Norge«.

Denne gamle og vidt udbredte tradition har givet »Fenalår fra Norge« et solidt ry i Norge. En forbrugerundersøgelse gennemført i januar 2016 bekræftede, at »Fenalår fra Norge« er meget kendt og har et veletableret og positivt ry. Forbrugerne anser »Fenalår fra Norge« for at være et produkt af meget høj kvalitet og et enestående traditionelt norsk produkt. »Fenalår fra Norge« spises oftest i forbindelse med ferier og festdage som f.eks. den 17. maj (nationaldagen) eller i julen samt om sommeren, når det er varmt.

Indtil slutningen af 1900-tallet var det almindeligt for norske landmænd at fremstille dette produkt til eget brug. Den knowhow og ekspertise, der indgår i fremstillingen af »Fenalår fra Norge«, er blevet videregivet fra den ene generation til den næste og anvendes nu også i en mere storstilet produktion.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://lovdata.no/dokument/SF/forskrift/2012-10-03-935

(1) EUT L 343 af 14.12.2012, s. 1.